ORDE do 9 de outubro de 2008 pola que se aproban as bases reguladoras e se convocan bolsas de formación no ámbito do tratamento informativo da violencia de xénero en Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 17/10/2008

A Vicepresidencia da Igualdade e do Benestar é o departamento da Administración autonómica ao cal lle corresponde o exercicio, como propias, das competencias e funcións en materia de igualdade de xénero, tal e como establece o artigo 1 do Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar.
A Secretaría Xeral da Igualdade, tal e como se establece no artigo 5 do dito decreto, é o órgano ao cal lle corresponden, entre outras, as funcións relativas ás políticas da Xunta de Galicia en materia de xénero, de loita contra a discriminación por razón de sexo e de promoción da igualdade entre mulleres e homes. Polo tanto, unha das súas finalidades é integrar o principio de igualdade de xénero en todos os proxectos e programas que se desenvolvan con apoio da Administración pública galega.
Os medios de comunicación desempeñan un papel relevante na sociedade actual, dado o seu alcance e a súa influencia no conxunto da sociedade. A importancia da abordaxe adecuada da información e das imaxes que transmitan é indubidable; neste sentido, o artigo 13 da Lei 7/2004, do 16 de xullo, galega para a igualdade de mulleres e homes, establece que a Xunta de Galicia, a través dos medios de comunicación de titularidade autonómica e a través daqueles en que participe ou a que subvencione, garantirá a transmisión dunha imaxe igualitaria, plural e non estereotipada das funcións das mulleres e dos homes na sociedade e, nesta mesma liña, o artigo 9.2º da Lei 11/2007, do 27 de xullo, galega para a prevención e o tratamento integral da violencia de xénero recolle que a Xunta de Galicia velará para que nos medios de comunicación de Galicia se ofreza un tratamento axeitado das noticias sobre violencia de xénero.
A Vicepresidencia da Igualdade e do Benestar considera de máximo interese que as/os tituladas/os universitarias/os poidan adquirir unha formación práctica en contacto directo cos medios de comunicación galegos, de xeito que poidan completar a súa formación e aplicar os coñecementos adquiridos na súa vida profesional e contribuír deste modo á integración da igualdade de xénero no ámbito en que desenvolvan o seu traballo. Polo tanto, este centro directivo quere apoiar esta formación e, dentro das súas dispoñibilidades orzamentarias, promover as accións formativas obxecto desta orde.
Esta convocatoria tramítase de acordo co disposto na Lei 9/2007, do 13 de xuño, de subvencións de Galicia, tendo en conta en todo caso os principios recollidos no artigo 5.2º da devandita lei.
Na súa virtude, e no uso das atribucións que me foron conferidas,
DISPOÑO:
Artigo 1º.-Obxecto, réxime e finalidade.
1. Esta orde ten por obxecto establecer as bases que rexen a convocatoria, en réxime de concorrencia competitiva, de tres bolsas de formación destinadas a licenciadas/os universitarias/os en xornalismo ou comunicación audiovisual, e proceder á súa convocatoria.
2. A finalidade das bolsas é contribuír á formación das/os beneficiarias/os nas técnicas de redacción xornalística non sexistas e orientadas á sensibilización así como a adquisición por parte destas/es de coñecementos teórico-prácticos sobre o tratamento axeitado das noticias sobre violencia de xénero mediante a realización dun período de formación teórico-práctica, que se desenvolverá en colaboración con medios de comunicación de Galicia.
Artigo 2º.-Requisitos das/os solicitantes.
Poderán solicitar estas bolsas as persoas que reúnan os seguintes requisitos:
a) Estar en posesión do título oficial de licenciada/o en xornalismo ou en comunicación audiovisual e telo obtido no ano 2003 ou con posterioridade.
b) Estar na situación de desemprego ou solicitude de mellora de emprego.
Non poderán obter a condición de beneficiarias/os as persoas en que concorra algunha das causas expresadas no artigo 10 da Lei 9/2007, do 13 de xuño, de subvencións de Galicia.
Artigo 3º.-Características das bolsas.
O programa de formación desenvolverase nas seguintes fases:
-Fase I. Formación teórica.
Esta fase consistirá na realización dun curso que terá 20 horas de duración, no cal se cubrirán os seguintes obxectivos:
Coñecer a terminoloxía básica sobre violencia e xénero.
Coñecer a representación dos medios de comunicación sobre homes e mulleres, os estereotipos que transmiten e as súas mensaxes.
Abordar o tratamento informativo das noticias sobre violencia de xénero.
Introdución ás tecnicas xornalísticas para un tratamento informativo axeitado das noticias sobre violencia de xénero.
O calendario do curso, así como o lugar onde se realizará, será comunicado ás persoas seleccionadas cun mínimo de cinco días de anticipación ao inicio do curso.
O curso será titorizado por unha/un profesor/a experta/o na materia que realizará unha avaliación continua do proceso de formación e emitirá, en función do aproveitamento do curso, a cualificación final do alumnado.
-Fase II. Formación práctica.
Esta fase realizarase nos medios de comunicación da comunidade autónoma cos cales a Vicepresidencia da Igualdade e do Benestar alcanzase un acordo de colaboración. A elección dos destinos que se lles oferten ás persoas beneficiarias das bolsas realizarase segundo a puntuación acadada na baremación das solicitudes. Durante esta fase as bolseiras e bolseiros contarán co asesoramento, orientación e dirección de dous titores/as, un do medio de comunicación en que desenvolvan a formación práctica e outro da Secretaría Xeral da Igualdade. As actividades que deben desenvolver as persoas beneficiaras serán definidas por ambos os titores.
Artigo 4º.-Orzamento.
Para a concesión destas bolsas destínase un importe máximo de 40.500 euros que se imputarán á aplicación orzamentaria 05.30.313D.481.0 de acordo coa seguinte distribución:
-Ano 2008: 5.008 euros.
-Ano 2009: 35.492 euros.
A asignación do gasto queda condicionada á existencia de crédito adecuado e suficiente para o seu financiamento nos orzamentos xerais da comunidade autónoma.
Artigo 5º.-Duración e dotación económica.
1. As bolsas concedidas ao abeiro desta orde terán carácter plurianual, cunha duración de 12 meses, contados desde o seu inicio.
2. A dotación económica de cada bolsa non excederá de 13.500 euros, que serán aboados por meses vencidos, ou a cantidad proporcional ao número de días de desfrute os meses de inicio e finalización da bolsa.
As persoas que obteñan as bolsas terán dereito a un seguro de asistencia sanitaria e de accidente.
Artigo 6º.-Solicitudes, documentación e prazo de presentación.
1. As solicitudes dirixiranse á Secretaría Xeral da Igualdade da Vicepresidencia da Igualdade e do Benestar e presentaranse no Rexistro Central da Vicepresidencia da Igualdade e do Benestar, nas delegacións provinciais ou a través dalgunha das formas establecidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Xunto coa solicitude, que se presentará segundo o modelo oficial recollido no anexo I, deberá achegarse a seguinte documentación:
a) Certificación académica orixinal ou copia cotexada, na que figurará a nota media simple do expediente.
b) Documentos orixinais ou copias cotexadas que acrediten os méritos alegados. Deberán presentase só os méritos valorables para a selección das/dos candidatos, recollidos no artigo 8º desta orde.
c) Declaración de non incorrer nas causas de exclusión para ser beneficiarias/os de axudas ou subvencións que sinala o artigo 10 da Lei 9/2007, do 13 de xuño, de subvencións de Galicia, así como doutras axudas solicitadas ou concedidas (anexo II).
d) Orixinal ou copia cotexada da tarxeta de demandante de emprego ou de mellora de emprego.
A presentación da solicitude implica o coñecemento e a aceptación das bases desta convocatoria. Así mesmo, comporta a autorización ao órgano xestor para comprobar de oficio o cumprimento das obrigas tributarias e sociais coa Axencia Estatal da Administración Tributaria, Consellería de Economía e Facenda e Seguridade Social, de acordo co establecido no artigo 20.3º da Lei 9/2007, do 13 de xuño, de subvencións de Galicia.
3. O prazo para a presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da súa publicación.
4. En caso de dúbida ou necesidade de máis información relativa á solicitude ou á súa tramitación, poderán dirixirse á Secretaría Xeral da Igualdade a través dos teléfonos 981 95 76 99/ 881 99 91 64, do número de fax 981 95 76 90 ou do enderezo de correo electrónico igualdade@xunta.es.
Artigo 7º.-Instrución do procedemento.
1. A instrución do procedemento correspóndelle á Secretaría Xeral da Igualdade.
2. O órgano instrutor realizará de oficio cantas actuacións crea necesarias para a determinación, o coñecemento e a comprobación dos datos en virtude dos cales se debe formular a proposta de resolución. Se a solicitude non estivese debidamente cuberta ou non se xuntase a documentación exixida, requirirase a/o solicitante para que, no prazo máximo e improrrogable de dez días, emende as faltas ou remita a documentación requirida. De non facelo así, terase por desistida/o da súa solicitude e procederase conforme o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Sen prexuízo do disposto no parágrafo anterior, poderán requirirse as/os solicitantes que acheguen cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes remitiranse á Comisión de Valoración. A composición da Comisión de Valoración será a seguinte:
Presidenta: a subdirectora xeral para o Tratamento da Violencia de Xénero, ou persoa en quen delegue.
Vogais:
A subdirectora xeral de Promoción da Igualdade.
A xefa do Servizo de Prevención e Atención ás Vítimas.
A xefa do Servizo de Análise e Coordinación das Políticas de Igualdade.
Secretaria: unha funcionaria da Secretaría Xeral da Igualdade.
Se, por calquera causa, algunha/algún das/dos compoñentes da Comisión de Valoración non puidese asistir cando se reúna para o exame das solicitudes, será substituída/o pola/polo funcionaria/o designada/o para o efecto pola súa presidenta.
As persoas que compoñen a comisión de valoración poderán ser asesoradas por persoas expertas, que poderán asistir con voz pero sen voto.
Unha vez avaliadas as solicitudes consonte os criterios de valoración recollidos no artigo 8, o órgano instrutor elevaralle o informe do resultado da valoración efectuada pola comisión, xunto coa proposta de resolución, ao órgano de resolución.
4. O órgano instrutor formulará a proposta de resolución provisional, que será publicada na páxina web www.xunta.es/vicepresidencia, e concederase un prazo de dez días desde a data de publicación na web para que se formulen as alegacións que consideren oportunas.
5. Examinadas as alegacións aducidas, se é o caso, polas persoas interesadas, formularase a proposta de resolución definitiva, que será publicada na páxina web www.xunta.es/vicepresidencia e notificada ás persoas beneficiarias, que disporán dun prazo de 10 días para a súa aceptación, transcurrido o cal, sen que se producise manifestación expresa, se entenderá tacitamente aceptada.
6. De producirse renuncias con posterioridade á aceptación expresa ou tácita da bolsa, a Vicepresidencia da Igualdade e do Benestar poderá proceder á súa substitución pola persoa seguinte por orde de puntuación que figure na lista de reserva.
7. A proposta de resolución non crea dereito ningún a favor da/do beneficiaria/o proposta/o fronte á Administración mentres non se lle notificase a resolución de concesión.
Artigo 8º.-Criterios de valoración.
1. A selección realizarase mediante a valoración dos méritos acreditados conforme o seguinte baremo:
a) Expediente académico:
Nota media simple entre 1 e 1,5: 5 puntos. Nota media simple entre 1,51 e 2: 10 puntos.
Nota media simple entre 2,01 e 2,5: 15 puntos. Nota media simple entre 2,51 e 3: 20 puntos.
Nota media simple entre 3,01 e 3,5: 25 puntos. Nota media simple entre 3,51 e 4: 30 puntos.
b) Coñecemento da lingua galega:
Cursos organizados e impartidos polas escolas oficiais de idiomas: 1 punto por curso.
Curso de iniciación ou Celga 3: 1 punto.
Curso de perfeccionamento ou Celga 4: 2 puntos.
c) Coñecemento de idiomas oficiais da Unión Europea:
Cursos organizados e impartidos polas escolas oficiais de idiomas: 1 punto por curso.
Cursos organizados e impartidos polas universidades ou outros organismos oficiais: 0,5 puntos se son de 75 ou menos horas; 0,75 puntos para os cursos de máis de 75 horas.
d) Coñecementos das ferramentas informáticas habituais en xornalismo (Microsoft Word, Microsoft Excel, editores HTML, programas de deseño gráfico):
Cursos organizados e impartidos polas universidades ou outros organismos oficiais: 0,5 puntos se son de 75 ou menos horas; 0,75 puntos para os cursos de máis de 75 horas.
Non se valorarán os cursos que non acrediten as horas de duración nin os de menos de 20 horas lectivas.
2. As persoas que superen a puntuación mínima que determine a comisión deberán presentar un proxecto de traballo, cunha extensión máxima de cinco follas, sobre o tratamento que na actualidade fan os medios de comunicación sobre a violencia de xénero. Para a súa valoración, a comisión poderá estar asesorada polo persoal técnico ou profesional que considere necesario, que poderá asistir ás sesións con voz pero sen voto. Este proxecto será valorado de 0 a 4 puntos.
En caso de empate, aplicaranse os seguintes criterios e pola seguinte orde: maior nota media simple do expediente académico e máis tempo como demandante de emprego ou mellora de emprego. De persistir o empate resolverase atendendo á data de presentación da solicitude.
Artigo 9º.-Resolución.
1. A secretaria xeral da Igualdade, por delegación do vicepresidente da Igualdade e do Benestar, ditará a resolución de concesión ou denegación das bolsas.
2. A resolución ditarase no prazo máximo de catro meses contados desde o día seguinte ao da publicación desta orde no Diario Oficial de Galicia. Transcorrido o prazo sen resolución expresa, as solicitudes entenderanse desestimadas.
3. As resolucións expresas ou presuntas dos expedientes tramitados ao abeiro do disposto nesta orde esgotarán a vía administrativa e contra elas caberá interpoñer os seguintes recursos:
a) Recurso potestativo de reposición ante o mesmo órgano que ditou o acto, no prazo dun mes contado a partir do día seguinte ao da notificación da resolución, ou de tres meses contados a partir do día seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto.
Artigo 10º.-Modificación da resolución de concesión.
Toda alteración das condicións tidas en conta para a concesión da bolsa e, en todo caso, o incumprimento das obrigas recollidas no artigo 14º por parte da/do beneficiaria/o, poderá dar lugar á modificación da resolución de concesión.
Artigo 11º.-Aboamento das bolsas.
1. O pagamento das bolsas realizarase por períodos mensuais vencidos.
2. Para o aboamento da primeira mensualidade e para os pagamentos mensuais intermedios será necesaria a certificación do órgano xestor, logo da verificación por parte das/dos titoras/titores de que a actividade obxecto da bolsa se está a realizar cun nivel de dedicación e rendemento satisfactorios.
Para o último pagamento será necesario:
a) Certificación do órgano xestor, logo da verificación por parte das/dos titoras/titores de que a actividade obxecto da bolsa se está a realizar cun nivel de adicación e rendemento satisfactorios.
b) Memoria da/do bolseira/o, co visto e prace das/dos titoras/titores, das actividades realizadas.
3. No caso de producirse a incorporación ou o cesamento nun día distinto ao primeiro ou ao último de cada mes, a/o bolseira/o percibirá o importe que proporcionalmente corresponda ao número de días que desfrute a bolsa.
Artigo 12º.-Natureza xurídica da relación.
A condición de beneficiaria/o destas bolsas non xerará ningún tipo de vínculo laboral, administrativo nin de calquera outra natureza contractual ou legal coa Xunta de Galicia nin coas entidades en que realicen a formación, e non suporá a súa alta en ningún réxime da Seguridade Social.
Artigo 13º.-Incompatibilidades.
A percepción destas bolsas é incompatible con calquera outra subvención, axuda, ingreso ou recurso para a mesma finalidade procedente de calquera administración ou ente público ou privado, estatal, da Unión Europea ou de organismos internacionais. Tamén será incompatible con outras bolsas, con soldos ou salarios que impliquen vinculación contractual ou estatutaria das persoas interesadas e coa percepción da prestación por desemprego.
Artigo 14º.-Obrigas das persoas beneficiarias das bolsas.
As persoas beneficiarias destas bolsas están sometidas ás obrigas sinaladas no artigo 11 da Lei 9/2007, do 13 de xuño, de subvencións de Galicia, e 14 da Lei 38/2003, do 17 de novembro, xeral de subvencións, sen prexuízo do cal quedarán suxeitos ás seguintes obrigas:
a) Presentar antes do inicio da bolsa unha declaración de non percibir outras bolsas, axudas, ingresos ou recursos para a mesma finalidade e de non percibir outras bolsas, soldos ou salarios que impliquen vinculación contractual ou estatutaria das/dos interesadas/os nin a prestación por desemprego.
b) Realizar a formación práctica de acordo coas instrucións que se lle impartan.
c) Aterse ao réxime de funcionamento da entidade en que realice a formación.
d) Presentar ao remate da bolsa un informe sobre o labor desenvolvido
e) Comunicarlle a súa renuncia, no caso de se producir con posterioridade ao inicio da formación, á Secretaría Xeral da Igualdade, con cinco días de antelación.
f) Comunicar á Secretaría Xeral da Igualdade a obtención doutras bolsas ou axudas así como calquera outra alteración dos requisitos impostos ás/aos beneficiarias/os para o outorgamento destas bolsas. Esta comunicación deberase efectuar tan pronto como se coñeza.
g) Proceder ao reintegro dos fondos percibidos nos supostos previstos no artigo 16º desta orde.
Artigo 15º.-Infraccións e sancións.
Ás persoas beneficiarias das axudas reguladas nesta orde seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 16º.-Reintegro.
1. Non se poderá exixir o pagamento da bolsa e procederá o reintegro total ou parcial e a exixencia dos xuros de mora nos casos previstos no artigo 33 da Lei 9/2007, do 13 de xuño, de subvencións de Galicia.
2. A tramitación do procedemento de reintegro realizarase consonte o disposto nos artigos 37 e seguintes da Lei 9/2007, do 13 de xuño, de subvencións de Galicia.
3. As cantidades que teñan que reintegrar as/os beneficiarias/os terán a consideración de ingresos de dereito público e resultará aplicable para a súa cobranza o previsto no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 17º.-Publicidade.
1. De conformidade co artigo 15 da Lei 9/2007, do 13 de xuño, de subvencións de Galicia, e co artigo 13 da Lei 4/2006, do 30 de xuño, de transparencia e de boas prácticas na Administración pública galega, a Vicepresidencia da Igualdade e do Benestar publicará no Diario Oficial de Galicia e na súa páxina web oficial a relación das/dos beneficiarias/os das bolsas concedidas, polo que a presentación da solicitude leva implícita a autorización para o tratamento necesario dos datos das/dos beneficiarias/os e da súa publicación na citada páxina web.
2. Así mesmo, en cumprimento co disposto nos apartados 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, as persoas beneficiarias autorizan a Vicepresidencia da Igualdade e do Benestar a incluír e facer público, tanto no Diario Oficial de Galicia coma nos rexistros de axudas, subvencións e convenios e de sancións, os datos relevantes referidos á axuda recibida así como ás sancións impostas.
Artigo 18º.-Normativa aplicable.
En todo o non previsto nesta orde aplicarase o disposto para esta materia na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, no que non se opoña á citada lei, na Lei 38/2003, do 17 de novembro, xeral de subvencións, no Real decreto 887/2006, do 21 de xullo, e demais normativa que resulte de aplicación.
Disposición adicional
Única.-Apróbase a delegación de atribucións do vicepresidente da Igualdade e do Benestar na secretaria xeral da Igualdade para resolver a concesión, denegación, modificación ou revogación das bolsas reguladas nesta orde, así como para autorizar e dispoñer os gastos, o recoñecemento das obrigas e a proposta de pagamento, en relación co disposto no artigo 73 do Decreto legislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Facúltase a Secretaría Xeral da Igualdade para que dite as disposicións necesarias para a aplicación do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago Compostela, 9 de outubro de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "20200D006P026.PDF"